b'\n_START_ARTICLE_\nJuraj Dobrila\n_START_SECTION_\n\xc5\xbdivljenje in delo\n_START_PARAGRAPH_\nSin siroma\xc5\xa1nih star\xc5\xa1ev z veliko dru\xc5\xbeino je obiskoval osnovno \xc5\xa1olo v Tinjanu in Pazinu, gimnazijo v Karlovcu, filozofijo in bogoslovje v Gorici in bil 1837 posve\xc4\x8den v duhovnika, \xc5\xa1el po 2 letih kaplanske slu\xc5\xbebe v Munah in Hru\xc5\xa1ici je bi poslan na Avgu\xc5\xa1tinej na Dunaju, kjer je 1842 doktoriral. Nato je kot kaplan slu\xc5\xbeboval v Trstu. Leta 1849 je bil imenovan za ravnatelja novega tr\xc5\xbea\xc5\xa1kega semeni\xc5\xa1\xc4\x8da na katerim je predaval pastoralno teologijo; 1854 je postal kanonik in stolni \xc5\xbeupnik v Trstu, 12. oktobra 1857 pa je bil imenovan za pore\xc5\xa1ko-puljskega \xc5\xa1kofa._NEWLINE_Po smrti tr\xc5\xbea\xc5\xa1kega \xc5\xa1kofa Legata je bil 25. maja 1875 imenovan za njegovega naslednika. Tako je med Slovenci deloval nad 20 let. Kot pore\xc5\xa1ko-puljski \xc5\xa1kof je pozdravil ustanovitev Slovenske matice in k njej pristopil kot ustanovni \xc4\x8dlan. Ko je pri\xc5\xa1el kot \xc5\xa1kof v svojo o\xc5\xbejo domovino, je zastavil vse mo\xc4\x8di, da zapu\xc5\xa1\xc4\x8deno ljudstvo v Istri versko, narodno in gospodarsko dvigne. Z narodom je \xc5\xbeivel v tako tesnem stiku, da so ga nasprotniki porogljivo nazivali \xc2\xbbvescovo contadino\xc2\xab. Veliko truda je posvetil razvoju ljudskega \xc5\xa1olstva, po\xc5\xa1iljal med ljudi slovenske in hrva\xc5\xa1ke knjige s katerimi je \xc5\xbeelel dvigniti narodno zavesti in \xc5\xa1irjenje ljudske izobrazbe. Zlasti si je prizadeval, da bi vzgojil \xc4\x8dim ve\xc4\x8dje \xc5\xa1tevilo doma\xc4\x8dih duhovnikov. Zato je s podporami omogo\xc4\x8dal \xc5\xa1tudije sinovom siroma\xc5\xa1nih star\xc5\xa1ev, snoval semeni\xc5\xa1\xc4\x8de za istrske dijake in v ta namen vlo\xc5\xbeil veliko lastnega denarja, ki ga je s skrajnim var\xc4\x8devanjem prihranil. Ko ni mogel na\xc4\x8drta izvr\xc5\xa1iti, deloma zaradi pomanjkanja sredstev, deloma zaradi nasprotovanja, je namenil denar za dija\xc5\xa1ke ustanove. V istrskem de\xc5\xbeelnem zboru, kjer je imel kot virilist (virilist=kdor ima pravico glasovanja po svojem rodu ali polo\xc5\xbeaju) pravico glasovanja, je prostodu\xc5\xa1no in odlo\xc4\x8dno branil pravico hrva\xc5\xa1kega ljudstva; v dr\xc5\xbeavnem zboru na Dunaju (od 1861) je z enako vnemo zastopal gospodarske interese Istre. Zaradi rodoljubja in neustra\xc5\xa1enega nastopa si je nakopal mnogo nasprotnikov, a tudi najhuj\xc5\xa1i nasprotniki niso mogli odre\xc4\x8di spo\xc5\xa1tovanja skromnemu in nesebi\xc4\x8dnemu mo\xc5\xbeu. Za Istrane je napisal pou\xc4\x8dno in molitveno knjigo O\xc4\x8de budi Tvoja volja (Trst, 1854, do 1964 \xc5\xa1e 17. ponatisov), ki je hrvatom postala prava \xc2\xbbnarodna \xc4\x8ditanka\xc2\xab. Po njegovi smrti je iz\xc5\xa1el Mladi Bogoljub (Trst, 1889). V letu 1869/1870 se je udele\xc5\xbeil prvega vatikanskega koncila. V rokopisu je zapustil zgodovino tega cerkvenega zbora._NEWLINE_Josip Juraj Strossmayer, utemeljitelj HAZU (v \xc4\x8dasu ustanovitve JAZU), s katerim sta se spoznala 1840 na Dunaju, je ve\xc4\x8dkrat rekel, da je Dobrila \xc2\xbbod Boga samega poslani apostol Istre\xc2\xab.'